Απόφαση του Δικαστηρίου (πέμπτο τμήμα) της 17ης Οκτωβρίου 2024 [αίτηση του Högsta förvaltningsdomstolen (Σουηδία) για την έκδοση προδικαστικής αποφάσεως] – Skatteverket κατά Digital Charging Solutions GmbH
(Υπόθεση C-60/23 1, Digital Charging Solutions)
[Προδικαστική παραπομπή – Φορολογία – Κοινό σύστημα φόρου προστιθέμενης αξίας (ΦΠΑ) – Οδηγία 2006/112/ΕΚ – Άρθρα 14 και 15 – Φόρτιση ηλεκτρικών οχημάτων – Φόρτιση μέσω εξοπλισμού που διατίθεται από εταιρία και καθιστά δυνατή την πρόσβαση σε δίκτυο σημείων φόρτισης τα οποία εκμεταλλεύονται διάφοροι φορείς – Χαρακτηρισμός της πράξης για τους σκοπούς του ΦΠΑ – “Παράδοση αγαθών” – Μεταβίβαση η οποία πραγματοποιείται δυνάμει συμβάσεων εντολής]
Γλώσσα διαδικασίας: η σουηδική
Αιτούν δικαστήριο
Högsta förvaltningsdomstolen
Διάδικοι στην υπόθεση της κύριας δίκης
Skatteverket
κατά
Digital Charging Solutions GmbH
Διατακτικό
Το άρθρο 14, παράγραφος 1, της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας, όπως τροποποιήθηκε με την οδηγία 2009/162/ΕE του Συμβουλίου, της 22ας Δεκεμβρίου 2009, σε συνδυασμό με το άρθρο 15, παράγραφος 1, της οδηγίας 2006/112, όπως τροποποιήθηκε,
έχει την έννοια ότι:
η προμήθεια ηλεκτρικής ενέργειας για τη φόρτιση ηλεκτρικού οχήματος σε σημείο φόρτισης το οποίο αποτελεί μέρος δημόσιου δικτύου τέτοιων σημείων συνιστά παράδοση αγαθών κατά την έννοια της πρώτης από τις διατάξεις αυτές.
Το άρθρο 14 της οδηγίας 2006/112, όπως τροποποιήθηκε με την οδηγία 2009/162, σε συνδυασμό με το άρθρο 15, παράγραφος 1, της οδηγίας 2006/112, όπως τροποποιήθηκε,
έχει την έννοια ότι:
η φόρτιση ηλεκτρικού οχήματος σε δίκτυο δημόσιων σημείων φόρτισης στο οποίο ο χρήστης έχει πρόσβαση μέσω συνδρομής συναφθείσας με εταιρία διαφορετική από τον φορέα εκμετάλλευσης του δικτύου συνεπάγεται ότι η καταναλούμενη ηλεκτρική ενέργεια θεωρείται ότι παραδίδεται, αρχικά, από τον φορέα εκμετάλλευσης του δικτύου στην εταιρία που παρέχει πρόσβαση σε αυτό και, εν συνεχεία, από την εν λόγω εταιρία στον χρήστη, έστω και αν ο τελευταίος επιλέγει την ποσότητα, το χρονικό σημείο και τον τόπο φόρτισης καθώς και τον τρόπο χρήσης της ηλεκτρικής ενέργειας, όταν η εταιρία αυτή ενεργεί ιδίω ονόματι αλλά για λογαριασμό του χρήστη στο πλαίσιο σύμβασης εντολής, κατά την έννοια του άρθρου 14, παράγραφος 2, στοιχείο γʹ, της οδηγίας 2006/112, όπως τροποποιήθηκε.
____________
1 ΕΕ C 127, της 11.4.2023.